Eerste jaguitnodiging aan susterskind.
November 4, 2010 in Sonder kategorie
Goeie dag, jonge heer Quintin.
Ek hoop as die brief jou vind dat alles wel is met jou en die familie. Hier by ons gaan alles genadiglik ook nog voor die wind.
Soos beloof kan jy hierdie jaar saam met my gaan jag in die bosveld. Ek en jou ouers het gepraat en dit gaan (DV) die naweek van 10 tot 12 Julie plaasvind. Ons gaan noord van die Waterberge op die oewers van die Tambotierivier ons tente opslaan. Oom Nico Steyn , direkte afstammeling van President Steyn van die destydse Republiek van die Oranje Vrystaat en jare lange mater van my, en sy seun Barend Hendrik Steyn, gaan saam met ons op die ekspedisie.
Hier volg ‘n lys van noodsaaklikhede wat jy gaan nodig hê:
‘n Hoed om die son uit jou oë te hou en te keer dat jou sagte harsings kaings braai.
Sonskerm om aan te smeer. Die son hier in die bosveld kan julle bleek outjies erg verbrand as hy vir jou alleen kry.
Gemaklike stapskoene wat al ingeloop is. Ons jag te voet. Ek dra vellies sonder kouse, my voete stink nou wel erg, maar ek sukkel nie met steekgras in my kouse nie.
Bosklere, dis nou ou klere want ons jag in sekelbos en swarthaak wêreld wat ‘n man se klere erg kan skeur. Kakie of dowwe groen en bruin werk die beste, dis nou sodat die bokke ons nie kan sien nie.
‘n R1 of ‘n R2 muntstuk. Dit moet ‘n silver muntstuk wees. Die is verpligtend, want ek en jy het ‘n familie tradisie om af te handel. ‘n Mannetjie van jou ouderdom moet ‘n knipmes hê, maar ‘n knipmes mag nie gegee word nie, dit moet vir ‘n silver muntstuk geruil word – anders ‘sny dit die vriendskap af’ volgend die bygeloof.
Kooigoed, dit wil sê kussing, komberse en slaapsak. Dis nie nodig dat jy daarmee sukkel nie, ek sal dit voorsien. Het gedink dis die maklikste as ek sommer Werda, my Rottweiler teef, se kussing en kombers vir jou vat want julle is omtrent ewe groot.
Skoon netjiese klere vir jou vlug terug Kaap Kolonie toe. Ek steur my gewoonlik nou nie eintlik aan skoon klere nie, maar ek wil nie hê die mense wat saam met jou vlieg moet dink ons hier in die bosveld is ‘n klomp bekvelders nie.
Jy kan skoon onderklere en kouse bring as jy wil, maar dis nou net as jy rerig rerig wil skoon aantrek.
Tandepaste en tandeborsel – opsioneel.
Seep en sjampoo is ook opsioneel. Ek sal jou sommer aan hierdie kant skrop met Sunlight seep by ‘n beeskrip net voor ek jou weer op die vliegtuig sit.
As jy wel wil slaap in die aande is dit belangrik dat jy oorpluisies bring, want tannie Jovita beweer ek snork soos ‘n gekweste wille vark as ek slaap. Maar ek dink nie dit is waar nie, ek bedoel, ek slaap nog al die jare met myself en ek het myself nog nooit hoor snork nie.
Dis nie nodig om ‘n noodhulpsakkie te bring nie, ek was in die army en het ‘n noodhulpsakkie waarmee ek alles kan behandel. Enige iets van krappe, blase, klem-in-die-kaak, snye, kweswonde, infeksies, helse dorings, bloedings, babelaas, malaria, harsingskudding, spuitpoep, bosluiskoors, slangbyt, skerpioensteek, omlope, lintwurms, hondsdolheid, bek-en-klouseer, meswonde, vallende siekte, bloukolle, ingroei toonnaels, stupidgeit, allergie, beenbreuke, jeukplekke, hardlywigheid, hartaanvalle, luiheid, miltsiekte, ontwatering, sonsteek, slaaploosheid, moegheid, piep, munchies, galsiekte ens kan ek reg dokter. Wees asb daarop voorbereid dat jy heel party van bogenoemde toestande sal ervaar.
Proviant sal ek voorsien, pap en sous hy esh en vleis is daar ook baie, ons moet dit nog net eers jag en slag. Tussen my en jou, ek verstaan nie waarom die vroumense so aangaan oor slaai en groente nie, ek en my vrinne het nog nooit ooit skeurbuik gekry nie. En ons kondisie is baie goed, jy sal sien as ons weer ontmoet. As ons om ‘n hoek kom sien jy eers die pens, dan die mens. Terloops, ek dink dit is omdat julle daar in die Wie-Pie vis en braaibroodjies braai eerder as pap en vleis soos ons hier in die noorde dat die Bulle die Stormertjies so sleg opdreun in rugby. Maar as jy nou rerig ‘n lus vir ‘n stukkie vis ontwikkel kan ons ‘n stuk lewer aan ‘n hoek-en-lyn sit en kyk of ons vir jou ‘n barber of ‘n waterskilpad kan vang om te eet.
Vloeibare verversings – dis nou die bier en whiskey. Ek sal dit aan hierdie kant koop en sommer ook self opdrink. Penkoppe soos jy mag nog net koeldrank en vrugtesappies drink, wat ek ook sal voorsien.
‘n Lyfband, ook bekend as ‘n gordel. Vir julle strandlopers wat so sukkel om regte Afrikaans te praat, dit is ‘n belt. Belangrik want jy gaan die waterbottel dra.
Skeermes en skeerseep is nie nodig nie want ons hier in die Transvaal dra baard in die winter. Kan nie meer onthou nie, word jy nou tien of elf hierdie jaar? Maar ewen-te-wel jy skeer seker darem al? Weet jy, toe ek so oud soos jy was het ek darem al twee jaar lank geskeer, nè. En my eerste pyp gehad.
Dis belangrik dat jy jou eie flits bring as jy in die aand ‘n nood het en bosse toe moet gaan nie. En sonder ‘n flits val jy oor tentpenne en loop jy in doringbosse en ongediertes vas.
Bring jou eie witgoud, ek gebruik nie daai sagte goeters nie, ek hou sommer altyd ‘n koerant in die bakkie aan vir sulke noodgevalle. Heedendaags, met al die slegte nuus en politiek, is dit ook nog al waarvoor die koerant goed is.
Dit kan baie koud word hier in die nagte en as jy nie genoeg warm klere gebring het nie sal jy by die vuur moet slaap om te oorleef want in ‘n jagkamp word nie lepel-gelê nie.
‘n Skeidsregtersfluitjie, dit word om jou nek gedra vir ingeval jy verdwaal dat jy geraas kan maak sodat ons jou kan opspoor voor dit donker is. Hier is nog baie wolwe en tierre in hierdie geweste, en vir hulle is ‘n knapie soos jy net ‘n voorgereg. Ek hoor die geleerde mense noem wolwe en tierre eintlik bruin hiena’s en luiperds. Maar dit is nie al wat gevaarlik is nie want hier wemel dit ook van die satan se eie bloedkinders – mamba’s, pofadders, skerpioene, bobejaanspinnekoppe en Fona & Flora.
Aansmeer- of spuitgoed, om die muskiete, vlooie en bosluise van jou maer lyfie af te hou. Veral die bosluise hier is vreksels, as hulle vol gesuip is aan jou bloed is hulle so groot soos tennisballe voor hulle van pure dikgeit afval. Ons manne hier in die bosveld se voorposte eet gereeld rou knoffel en drink mampoer om die bloedsuiggoeters van ons af te hou.
Ek hoor by jou moeder dat jy lid is van die Voortrekkers? Dit is ‘n baie goeie organisasie om aan te behoort, moet ek jou sê. Stuur groete vir die neefs en nigs daar onder in die Kolonie, al het hulle voorgeslagte nie saam getrek nie of later jare weer terug getrek Kaap toe. Verder is dit vir my goeie nuus, want daar is ‘n paar dinge wat hulle jou dalk kan leer, soos:
Hoe om te nommer twee in die veld met net jou witgoud en ‘n graaf. Baie belangrik dat hulle jou ook leer hoe om dit korrek te merk, want as dit gebeur dat ek jou landmyn oopgrou is daar groot oorlog.
Hoe om ‘n vuur te maak sonder blits of wat julle stadsjapies daai witgoed wat so na parafien stink ookal noem.
Spoorsny. Daar by julle in die Karoo kan jy mos tot môre sien en kyk jy waar die bok val of heen hardloop. Maar hier by ons is die bokke taai en moet jy ‘n spoor kan vat om jou bok in die digte bosse op te spoor.
Hoe om die rigting van die wind te toets in die veld sodat ons altyd onder die wind is en die bokke ons nie kan ruik en weghardloop nie. Hier by ons waai die wind nie soos daar by julle in die Kaap van Storms nie. Hier tussen die ruie bosse roer die wind net so effens, maar as jy aan die verkeerde kant van die wind is ruik die bokke jou ver!
Terloops, met my jare wat nou aanstap is ek soms kort van gedagte. So as ek vir Neefie, Poepies, Umfaan, Tin-Tin, Bokbal, Mensding, Beesblaas, Penkop, Boetman, Balsak of Knopgat roep moet jy weet dit is jy. Ek sukkel soms net ‘n bietjie om name te onthou.
Nou ja, laat dit goed gaan tot dan. Wees tog nou soet en luister vir jou moeder en vader en sommer vir Eveline ook. En stuur groete vir jou sussie en vir die vierbeen familie Lientjie en Zorro.
Jou liefhebbende oom.
‘Die Bar Bosvelder’
&larr Seer mense en honde
Explain vir darrie hond. &rarr
5 antwoorde op Eerste jaguitnodiging aan susterskind.
adoonsie het gesê op November 4, 2010
Ai , kostelik.
ek het nou lekker gelees en geglimlag.
Bubblenation het gesê op November 4, 2010
Dit is fabulous!! Ek het lekker gelag terwyl ek dit lees. Wat ‘n eer om so ‘n oompie te he 🙂
TS het gesê op November 4, 2010
AHA ek hoop oompie gaan al die goed dra want die jonge man klink nog nie te sterk nie!
Dankie vir die heerlike lees
Ou-Top het gesê op November 6, 2010
Lekker gelees hier, meeste mense is deesdae so bedruk. Die mannetjie moet knoffelpille n week voor die tyd begin drink dan los die borsluise hom. Onthou net Karoo seuns skiet met n 22/50, kopskote op 300 meter.
Wou jou nog gevra het daar op my blog, wat is daardie boomdrukkery van Argentinie?
Planeet.Stander het gesê op November 7, 2010
Hiedie boskruip-jagter sukkel maar sleg met die ver skiettery op die vlaktes, so ek gaan niks slegs van hulle se nie.
Die boomvashouery verstaan ek self nie so lekker nie. My vrou is die ‘tree-hugger’, sy se sy hou hulle vas om hul positiewe ennergie te tap en rustig te raak. Weet nie van die engergie-ding nie, maar soos ek dit verstaan is dit dieselfde gevoel van rustigheid wat ek kry as ek vir die see sit en kyk. Maar ek is nie te bekommerd oor my dierasie nie, sy lees dieselfde Bybel as ek.